PREDSJEDNICA Kolinda Grabar-Kitarović premjestit će svoj ured od 5. do 7. prosinca u Sisačko-moslavačku županiju. Prvoga dana otvorit će Ured predsjednice u zgradi Sisačko-moslavačke županije, a predviđeno je i obraćanje predsjednice.

Sastanci s udrugama i nacionalnim manjinama, ali i biskupom Košićem

Nakon toga održat će radni sastanak s predstavnicima Sisačko-moslavačke županije. U svom privremenom uredu predsjednica Grabar-Kitarović susrest će se s predstavnicima nacionalnih manjina, sa sisačkim biskupom Vladom Košićem, s udrugama hrvatskih branitelja, s predstavnicima Sindikata naftne djelatnosti - Rafinerija Sisak te s predstavnicima udruga i građanima.

Tekst se nastavlja ispod oglasa

Posjetit će i Metalurški fakultet Sveučilišta u Zagrebu gdje će sudjelovati na svečanoj sjednici Fakultetskoga vijeća u povodu 58. obljetnice toga fakulteta. Posjetit će i Opću bolnicu "Dr. Ivo Pedišić" te "Sobu čuda".

Prvi dan boravka u Sisačko-moslavačkoj županiji završit će posjetom općini Sunja, gdje će se u Domu kulture "Sven Lasta" družiti s građanima.